Document ID: 32006R0262

KOMISIJAS REGULA (EK) Nr. 262/2006
(2006. gada 15. februāris),
ar ko groza Regulu (EK) Nr. 2729/2000, kurā sīki izklāstīti ieviešanas noteikumi attiecībā uz kontroli vīnu nozarē
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1493/1999 par vīna tirgus kopīgo organizāciju (1), un jo īpaši tās 72. panta 4. punktu,
tā kā:
(1)
Komisijas Regulas (EK) Nr. 2729/2000 (2) 5. panta 1. punktā ir paredzēts veikt to zemes gabalu sistemātiskas pārbaudes uz vietas, attiecībā uz kuriem ir iesniegti pieteikumi piemaksai par vīna dārzu pamešanu.
(2)
Saskaņā ar 8. panta 1. punkta b) un e) apakšpunktu Komisijas 2000. gada 31. maija Regulā (EK) Nr. 1227/2000, ar ko nosaka sīki izstrādātus piemērošanas noteikumus Padomes Regulai (EK) Nr. 1493/1999 par vīna tirgus kopīgo organizāciju attiecībā uz ražošanas potenciālu (3), dalībvalstis nosaka pieteikuma iesniegšanas kārtību, tostarp pēc pieteikuma iesniegšanas paredzot pārbaudi, vai attiecīgie vīnogulāji aug attiecīgajā platībā, vidējās ražas vai ražošanas spējas pārbaudi, kā arī pārbaudi, vai minētā uzaršana ir notikusi.
(3)
Ņemot vērā to, ka attālā izpēte tehnoloģijas attīstības rezultātā ir kļuvusi par drošu instrumentu, dalībvalstīm, kas to vēlas, ir jādod iespēja to izmantot gadījumos, kad tas palīdz uzturēt pārbaudes līmeni.
(4)
Lai konstatētu attiecīgo vīnogulāju esamību un novērtētu attiecīgo platību, tās vidējo ražu vai ražošanas spēju, ir noteikti jāveic pārbaude uz vietas, jo šos faktorus nav iespējams konstatēt ar attālo izpēti.
(5)
Turpretim ar attālo izpēti var konstatēt, vai vīnogulāju stādījumu uzaršana ir tiešām notikusi, un tāpēc šajā pārbaudes posmā tās lietošana ir jāatļauj.
(6)
Ņemot vērā to, ka ar attālās izpētes palīdzību pārbaudīto zemes gabalu platību aprēķināt ir sarežģīti, atļauju šīs metodes izmantošanai var izsniegt tikai gadījumos, kad vīna dārza pamešana attiecas uz veseliem zemes gabaliem, kas apstādīti ar vīnogulājiem.
(7)
Tādējādi attiecīgi ir jāgroza Regula (EK) Nr. 2729/2000.
(8)
Šajā regulā paredzētie pasākumi ir saskaņā ar Vīna pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 2729/2000 5. panta 1. punktu papildina ar šādu trešo daļu:
“Regulas (EK) Nr. 1227/2000 8. panta 1. punkta e) apakšpunktā paredzēto uzaršanas pārbaudi var veikt ar attālās izpētes palīdzību, ja pārbauda vesela zemes gabala, kas apstādīts ar vīnogulājiem, pamešanu.”.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 15. februārī

Labels: 12
15
6